Relaţii europene după 1968

 

1. CONSIDERAŢII GENERALE

 

Fiind martorii dinamicii evenimentelor din ultimii 15 ani şi privind retrospectiv politica şi relaţiile europene ale sfârşitului de mileniu, este greu de evitat sentimentul că în istoria lumii s-a petrecut cu adevărat ceva fundamental. “Secolul XX a fost martorul declinului lumii contemporane în direcţia unui paroxism al violenţei ideologice, pe măsură ce liberalismul s-a luptat mai întâi cu rămăşişele absolutismului, apoi cu bolşevismul şi fascismul, iar în final cu o variantă actualizată a marxismului care ameninţa cu apocalipsa finală a războiului nuclear”.

Perioada de mai bine de o jumătate de secol scursă de la sfârşitul celui de-al doilea război mondial a fost lipsită de conflicte militare în Europa, fără ca aceasta să însemne însă şi absenţa confruntării între două blocuri ideologice diferite. Un sistem care se dorea universal, care urmărea să asigure “bunăstarea” omenirii a fost, pe de o parte, un lung şir de încălcări, individuale sau colective, la adresa drepturilor fundamentale ale omului, iar pe de altă parte, un lung şir de crize. Mulţi analişti consideră că 1953, 1956, 1968, 1970, 1980-82, 1989, simboluri ale rezistenţei celor mulţi care nu doreau să fie “fericiţi” şi “bogaţi” în comunism, reprezintă tot atâtea sfârşituri ale acestui sistem.

“Războiul rece”, instalat în fapt în 1948, care nu s-a purtat în tranşee şi în zgomotul exploziilor, nu a fost mai puţin “mondial”. Escaladarea tensiunii a fost determinată de ambiţia lui Iosif Visarionovici Stalin de a deţine hegemonia politică şi militară asupra Europei de Est. Controlului sovietic în zonă i s-a răspuns printr-o serie de angajamente americane, iar concentrarea nemaiîntâlnită de armamente şi paritatea nucleară au condus, pe la mijlocul anilor '50, la o relativă stabilizare a situaţiei, care a avut ca rezultat o excludere a unei confruntări militare directe. Sfârşitul de mileniu a coincis cu sfârşitul războiului rece prin semnarea la Paris, în noiembrie 1990, a Cartei pentru o Nouă Europă, semnatarii acesteia declarând că “era divizării şi a confruntărilor în Europa s-a sfârşit”. 

2. ASPECTE SEMNIFICATIVE ALE CONFIGURAŢIEI EUROPENE DUPĂ 1968

 

Sunt subiecte din istoria acestui secol care deţin o cotă sporită de interes atât din partea oamenilor politici, cât şi din partea cercetătorilor şi istoricilor.

La Conferinţa de la Postdam, care a avut loc în anul 1948, s-a hotărât ca Berlinul să fie guvernat ce cele patru mari puteri – Statele Unite, Marea Britanie, Franţa şi Uniunea Sovietică, în 1949 unirea zonelor occidentale formând Republica Federală a Germaniei, iar zona rusă devenind Republica Democrată Germană. În 1959, primul ministru al URSS, Nikita Hruşciov, a supus atenţiei celorlalte trei puteri ocupante proiectul unui tratat de pace, care definea atât statutul Berlinului, cât şi pe cel al Germaniei de Est. Dintre liderii europeni ai momentului, preşedintele SUA, Dwight Eisenhower, primul ministru britanic, Harold Macmillan sau cancelarul RFG, Konrad Adenauer, singurul care s-a opus strategiei prin care se încerca, într-un mod acceptabil, satisfacerea pretenţiilor Uniunii Sovietice, a fost preşedintele francez, generalul Charles de Gaulle. 

Generalul de Gaulle s-a temut mai mult de pericolul reînvierii naţionalismului german decât de ameninţările lui Nikita Hruşciov. Conform părerilor lui Henry Kissinger, de Gaulle era convins că nehotărârea Occidentului în problema Berlinului era principala cauză ce putea conduce la începerea unui război nuclear. “America fiind singura naţiune capabilă să-i ţină în frâu pe sovietici, de Gaulle s-a simţit liber să-şi asume responsabilitatea pentru orice concesii ar trebui făcute”. Abordarea complexă a problemelor globale şi capacitatea deosebită de înţelegere a situaţiei au făcut ca generalul de Gaulle să plaseze Franţa în rolul de apărător al identităţii europene. “Franţa avea să accepte puterea militară şi economică, chiar supremaţia Germaniei Federale în aceste domenii, şi va sprijini unificarea germană în schimbul recunoaşterii de către Bonn a Franţei ca lider politic al Europei”. 

Majoritatea istoricilor consideră că dorinţa cea mai mare a generalului de Gaulle era crearea unei Europe organizate de-a lungul frontierelor Germaniei din timpul lui Bismark, unificată pe bază de state, dintre care unul (Franţa) să joace rolul dominant, cu aceeaşi funcţie pe care o avusese Prusia în interiorul Imperiului German. “În viziunea lui de Gaulle toate ţările aveau un anumit rol: Uniunea Sovietică ar fi avut grijă de împărţirea Germaniei, Statele Unite de apărarea Europei Occidentale împotriva Uniunii Sovietice, Franţa de orientarea aspiraţiilor naţionale germane către unitatea europeană. Dar Franţa, spre deosebire de Prusia, nu era statul cel mai puternic din Europa de Vest, nu avea forţa economică de a-i domina pe alţii şi nu era în situaţia de a perturba un echilibru instituit între cele două superputeri”. 

Analiştii politici consideră că “A Cincea Republică” a adus cu sine reforma instituţiilor statului, alegerea preşedintelui Republicii prin sufragiu universal şi a redat executivului autoritatea şi continuitatea care lipsea Franţei încă de la 1875. “Prin durata mandatului său, prin dreptul de dizolvare a camerelor, prin numirea primului ministru şi a întregului guvern, şeful statului a devenit inspiratorul şi actorul principal al politicii. Lui îi revine sarcina de a prezida şedinţele Consiliului de miniştri, are atribuţia de a servi drept arbitru pe deasupra contingenţelor politice, invită ţara să aducă la cunoştinţă, prin alegeri, hotărârea ei supremă. (…) Şi tot el are datoria, dacă s-ar întâmpla ca ţara să fie în primejdie, să devină garantul independenţei naţionale şi al tratatelor încheiate de Franţa.”

Înainte de a se retrage din viaţa politică, în 1969, generalul de Gaulle a reuşit să iniţieze şi să dezvolte un model de parteneriat, în conlucrare cu personalităţile politice germane, şi în special cu cancelarul Konrad Adenauer, oferind astfel ample perspective reconcilierii istorice franco-germane. Prin întâlnirea cu preşedintele american Richard Nixon, din februarie 1969, generalul de Gaulle a pus bazele unui dialog mult mai deschis după retragerea Franţei din organismele militare ale NATO în 1966. Încă din 1964, Franţa recunoştea Republica Populară Chineză şi inaugura o nouă epocă a relaţiilor bilaterale. Cu toate acestea, de Gaulle a recunoscut valoarea politicii de integrare europeană numai în măsura în care aceasta a servit intereselor Franţei: s-a opus ratificării Tratatului de la Roma în 1960, document care, în viziunea sa, avea prevederi şi implicaţii supranaţionale; atât în 1963, cât şi în 1967, în cadrul reuniunilor Comunităţilor Europene a folosit dreptul de veto pentru a respinge solicitarea Angliei de a deveni membru al CE pe motiv că nu este un stat continental; în 1965, a provocat o criză europeană pentru a bloca anumite propuneri care ar fi limitat suveranitatea naţională. 

Deşi în Franţa se desfăşurau evenimente grave, generalul de Gaulle nu a acceptat să-şi amâne vizita programată în România, încă o dată consecvent fermităţii principiilor sale. Criza din 1968 a fost o criză a societăţii, care a atins aproape în acelaşi moment toate statele industrializate: SUA, Japonia şi RFG. În urma incidentelor care au avut loc la 3 mai 1968 la Paris, Sorbona a fost evacuată de manifestanţi prin intervenţia forţelor de poliţie. La 10-11 mai 1968, o “noapte a baricadelor” marca violenta manifestaţie studenţească din Cartierul Latin. La 13 mai, organizaţiile sindicale şi studenţeşti defilau în Paris şi în multe alte oraşe din Franţa. Era semnalul declanşării unei greve generale, care a paralizat întreaga ţară timp de 15 zile. Nici aparatul politic şi nici clasele sociale nu dorea, însă, o revoluţie. “Tineretul universitar critică violent societatea de consum care striveşte personalitatea omului în numele productivismului, dublată de o frenezie a consumului unora, în timp ce mare parte a lumii se zbate în mizerie”.

Urmare a acestor mişcări sociale şi greve, fiind acuzat că acordă prioritate cheltuielilor pentru apărare în detrimentul celor sociale, preşedintele de Gaulle este obligat să pună în aplicare un amplu program de reforme care include învăţământul, raporturile salariale şi piaţa muncii. Data de 30 mai 1968 este pentru generalul de Gaulle, într-un fel, o victorie similară celei de la Marna. 

Charles de Gaulle va demisiona în anul 1969, în urma rezultatului nefavorabil al unui referendum pe care îl iniţiază pentru obţinerea suportului popular necesar realizării anumitor reforme instituţionale: reforma Senatului şi regionalizarea (care ar fi permis francezilor să aibă un acces mai direct şi mai democratic la organismele economice şi sociale existente). Succesorul lui, preşedintele Georges Pompidou, va continua politica “Celei de-a Cincea Republici” şi a lui Charles de Gaulle. 

Spre deosebire de evenimentele petrecute la Berlin (1953) sau la Budapesta (1956), cele petrecute în Cehoslovacia anului 1968 nu doreau să conducă la schimbarea regimului comunist, ci doar la reformarea acestuia. 

Anul 1968 a avut la bază o situaţie politică “favorabilă”. Mai întâi a fost “schisma” comuniştilor chinezi, iar pe fondul ei s-a produs îndepărtarea României de unele din acţiunile blocului comunist şi o mai constantă dirijare a acţiunilor sale spre Occident. În al doilea rând, o Iugoslavie distantă de URSS a fost receptată de liderii “primăverii” pragheze ca o oportunitate favorabilă aplicării programului lor.

În Cehoslovacia, în anul 1966 nemulţumirile generale referitoare la exploatarea economică a ţării de către URSS au început să fie exprimate din ce în ce mai deschis, iar din Slovacia, (regiune mai puţin dezvoltată din punct de vedere economic în comparaţie cu Cehia), se aud proteste faţă de guvernarea super-centralizată a preşedintelui Anton Novotný. Acesta, a cărui autoritate era din ce în ce mai afectată de protestele intelectualilor şi demonstraţiile studenţeşti din 1967, este înlocuit din funcţia de lider de partid, în ianuarie 1968, de către Alexander Dubček, adeptul unui program de liberalizări economice şi politice.

Şi în Cehoslovacia, în 1968, ca şi în Ungaria în 1956, conducerea sovietică a asistat iniţial la derularea evenimentelor fără a se implica determinant. Dar în momentul în care cererile grupurilor reformiste din partid şi mai ales ale “străzii” (pe care nici măcar reformiştii moderaţi ai lui Dubček nu le mai puteau controla) au ameninţat programul militar nuclear sovietic din această ţară, sovieticii au decis să pună capăt “experimentului”.

Ceea ce deosebeşte intervenţia sovietică din vara lui 1968 de cea precedentă a fost coalizarea celorlalţi membri ai Tratatului de la Varşovia, cu excepţia notabilă a României, pentru a readuce Cehoslovacia la “matca socialistă”.

La 20 august 1968, trupe sovietice susţinute de contingente din alte state ale Pactului de la Varşovia au invadat Cehoslovacia pentru a pune capăt “Primăverii de la Praga”. Leonid Brejnev declara că “în noaptea de 20 spre 21 august trebuie ocupate toate punctele strategice importante, în special Praga, Brno, Kosice şi celelalte oraşe importante ale ţării”. În realizarea acestei agresiuni, aliaţii nu au fost greu de găsit: preşedintele Bulgariei, Teodor Jivkov, preşedintele RDG, Walter Ulbricht sau liderul Partidului Muncitoresc Unit Polonez, Wladyslaw Gomulka. Pe parcursul anului 1968 au fost organizate conferinţe în cadrul cărora a fost evocat “pericolul contrarevoluţiei puse la cale de forţele imperialiste”: Budapesta (februarie), Sofia (martie), Dresda (martie), Budapesta (aprilie), Moscova (mai), Varşovia (iulie), Bratislava (august), Moscova (august). Înţelegerea de principiu privind acţiunea trupelor militare ale statelor membre ale Tratatului de la Varşovia care “participă la manevrele de primăvară din Cehoslovacia şi intervin pentru a apăra socialismul în această ţară” s-a realizat în cadrul reuniunii din luna mai de la Moscova. Leonid Brejnev a dorit să arate lumii că blocul socialist este unit, reacţionează monolit la orice “provocări imperialiste” şi mai ales că sistemul are o doctrină în baza căreia va acţiona şi în viitor pentru a preveni orice “dezertări” de la cauza socialismului.

Reformele planificate de către Alexander Dubček au fost abandonate, acesta fiind demis din funcţie în aprilie 1969, succesorul său, Gustav Husák, reintroducând o politică dură, favorabilă acceptării ocupaţiei sovietice.

“Ciumă!” - era strigătul ce îngrozea Europa medievală. “Contrarevoluţie!” - era strigătul ce îngrozea Europa comunistă. El s-a auzit în iunie 1953, în octombrie-noiembrie 1956 şi în primavara-vara lui 1968. În legătură cu această “contrarevoluţie” sunt utile câteva menţiuni. Prima este legată de durată: de la mai puţin de o lună, la mai mult de o jumătate de an. A doua priveşte numărul “soliştilor”: în primul caz ansamblul este unitar, în cel de-al doilea “bolnavului” i se alătura un disident, iar în următorul - doi. O alta are în vedere atitudinea faţă de “ciumatul” lagărului comunist: intervenţia directă, nemiloasă pentru a extirpa focarul de “infecţie”. A patra se referă la zona infectată: ea era, de fiecare dată, la linia de contact cu lumea liberă, de unde, se clama de la Moscova, se infiltra “microbul”. Următoarea menţiune vizează deosebirile dintre cele trei momente. Există, desigur, diferenţe între răscoala berlinezilor, ridicarea ungurilor şi “primavara” pragheză. Primele două urmăresc înlăturarea regimului comunist, cea de-a treia doar “reformarea” lui”..

Analiştii politici consideră că liderii comunişti nu au învăţat prea multe din derularea evenimentelor începută în 1953, care au avut la bază cauze economice. Presiunea în domeniul economic a crescut tot mai mult, cea mai mare parte a investiţiilor fiind dirijată către marea industrie producătoare, industria grea, cu pivotul ei - industria constructoare de maşini, industria bunurilor de consum fiind lăsată mult în urmă. “Era absolut firesc ca lucrurile să explodeze. Şi unde? În Germania? Era vitrina socialismului şi în plus erau dislocate peste 20 de divizii sovietice. În Cehoslovacia? Nici chiar autoincendierea studentului de 21 de ani, Jan Palach, nu mai putea scoate din amorţeală “generaţia 68”. În România? Era una dintre puţinele ţări în care, după memorabilul an 1968, oamenii intrau de bunăvoie în partid şi unde se înregistra, totuşi, o creştere semnificativă a nivelului de trai. În Ungaria era prea vie amintirea războiului cu URSS din 1956, iar Bulgaria ieşea automat din discuţie, sora mai mică a Uniunii Sovietice fiind şi cea mai cuminte membră a “familiei”. Nu mai rămânea decât Polonia”.

Explozia socială se produce la sfârşitul anului 1970, în luna decembrie, când în preajma sărbătorilor Crăciunului echipa lui Wladyslaw Gomulka măreşte preţurile la unele dintre principalele bunuri de consum. Reacţia celor mulţi a fost promptă şi neinhibată de prezenţa trupelor sovietice. Nu doar factorul economic a fost motivul masivei ieşiri în stradă a polonezilor. “Cu doar doi ani în urmă, cu ocazia intervenţiei în Cehoslovacia, susţinută şi de Wladyslaw Gomulka, s-a înregistrat prima înfăţişare în divorţul dintre naţiune şi conducerea partidului”.

Elemente ale conducerii de partid şi de stat poloneze au reacţionat violent faţă de ieşirea în stradă a zeci de mii de muncitori, adică a acelora pentru care, chipurile, se clădea societatea comunistă. Zeci de morţi şi sute de răniţi au fost rezultatul intervenţiei armatei şi poliţiei împotriva demonstranţilor. Wladyslaw Gomulka, cel care în 1956 păruse un novator, sfârşise prin a fi un “ultrastalinist”. Înlocuitorul său, Edward Gierek, “a slăbit şurubul” şi mişcările de stradă au încetat. Confruntarea dintre regimul comunist şi restul societăţii se încheiase încă o dată cu victoria primului. O victorie care conţinea, însă, conform analiştilor politici, “seminţele prăbuşirii”.

După încercarea reformatoare eşuată din Cehoslovacia şi zdrobirea muncitorilor portuari polonezi, deceniul opt se dovedea a fi pe de-a-ntregul pierdut pentru cei care mai gândeau la un spaţiu în care libertăţile oamenilor să fie real recunoscute. Chiar şi România care cunoaşte, la un moment dat, o relativă deschidere, cunoştea un regim din ce în ce mai stalinist.

Către sfârşitul anilor '70 se simte însă un reviriment al mişcării pentru o societate democratică. Lanţul grevelor în Polonia se reface; de această dată, lângă muncitori se aflau parte din intelectuali, ei formând Comitetul de Apărare a Muncitorilor (care va primi sprijinul Bisericii Catolice). Mai la sud, mari personalităţi progresiste din Cehoslovacia au pregătit şi difuzat un manifest intitulat “Carta 77”, în care se milita pentru recunoaşterea drepturilor omului. Era mai mult decât o simplă acţiune a unor disidenţi care acţionau ilegal, ea semnifica “activarea” societăţii civile. În acelaşi an, în România, unde semnele unei opoziţii individuale sau de grup erau extrem de rare, se declanşează un conflict de muncă major: greva minerilor din Valea Jiului. Între revendicări se află şi cele privind liberalizarea regimului, care, în viziunea greviştilor, putea fi făcută de liderul regimului comunist din România. Sistemul comunist era însă prea puternic, regimul sovietic, prin pârghiile lui, controla totul, iar acolo unde capacităţile sale de amestec erau reduse (România), regimul era stabil prin libera voinţă a liderului său şi prin activitatea unui puternic aparat represiv.

O nouă confruntare între regimul comunist şi opoziţie nu putea întârzia să se producă, prea multe erau semnalele care anunţau declanşarea unei crize. Ea va debuta tot în Polonia, acolo unde situaţia economică se deteriora pe zi ce trece, uriaşele credite externe neputând rezolva gravele contradicţii, iar soluţia a fost găsită de către guvernanţi consta tot în majorarea preţurilor la principalele mărfuri alimentare. De data aceasta, măsura a întâmpinat opoziţia ansamblului societăţii. Grevele din 1980 au pus în evidenţă o concentrare nemaiîntâlnită până la acea dată în mişcarea sindicală din ţările comuniste şi un activism extrem. O nouă forţă - “Solidaritatea” - şi un nou lider, Lech Walesa, se ridicau pe eşichierul politic polonez. Acordurile semnate la Gdansk (31 august 1980) cu reprezentanţii partidului şi ai statului oficializau acest adevărat nou pol al puterii. Cererile “Solidarităţii” nu vizau punerea în discuţie a datelor geostrategice, a zonei sovietice de influenţă din Europa, ci numai un dialog asupra condiţiilor de muncă care trebuiau îmbunătăţite.

Problemele poloneze au ecou tocmai la Moscova, acolo unde conducătorii gerontocratici ai comunismului îşi puneau întrebări asupra căilor de rezolvare a noii crize poloneze. Deşi “Solidaritatea” nu se pronunţase asupra chestiunilor legate de “balanţa de forţe în Europa”, “echilibru strategic”, “blocuri politico-militare”, situaţia din Polonia a intrat pe agenda de lucru a conferinţei Comitetului Miniştrilor Apărării al Tratatului de la Varşovia (2-4 decembrie 1981). Punctul de vedere al majorităţii celor prezenţi a fost că problema are o singură soluţie: intervenţia militară a trupelor Pactului de la Varşovia. Felul în care au evoluat lucrurile l-a determinat pe generalul Wojciech Jaruzelski să instaureze regimul legii marţiale. Acesta a dorit să asigure liderii regimului sovietic că ţine situaţia sub control, dar acest fapt l-a împiedicat să normalizeze cadrul politic intern, relaţiile cu “Solidaritatea”, cu celelalte elemente ale societăţii civile tot mai efervescente.

Derularea evenimentelor prezentate şi cauzele producerii lor au condus diferiţi analişti politici la următoarele concluzii: unele dintre acţiunile anticomuniste au avut la bază motive pur economice; altele au fost rezultatul revoltei împotriva “Centrului”, a propriilor elite comuniste sau au fost determinate de dorinţa de înlocuire/reformare a sistemului; represiunea a evoluat - de la folosirea propriei forţe coercitive până la masiva intervenţie a forţelor blocului; până prin 1981-1982, Vestul nu s-a implicat decisiv în favoarea celor saturaţi de comunism, iar atunci când a făcut-o mai mult a instigat sau a tatonat capacitatea de reacţie a URSS.

Ceea ce s-a petrecut în spaţiul polonez, în special după anul 1985, depăşea cu mult interesul blocului comunist sau o discuţie Est - Vest asupra drepturilor omului. Era vorba despre o poziţie strategică de prim ordin în Europa, de cel mai mare stat din Europa Centrală cu un rol de prim rang în sistemul comunist. De felul în care evoluau lucrurile în Polonia depindeau multe: de la raporturile dintre Estul comunist şi Vestul democrat, până la situaţia din interiorul blocului comunist. Mai mult chiar, atitudinea faţă de evenimentele din Polonia se putea transforma într-o problemă de politică extenă şi internă a administraţiei americane datorită numărului mare de cetăţeni americani de naţionalitate poloneză din SUA.

Din momentul producerii celei de-a doua crize din Polonia comunistă se poate înregistra o modificare în poziţia Occidentului faţă de felul în care URSS gestiona sistemul, în special modul în care conducerile comuniste din fiecare ţară reacţionau la manifestările opiniei publice interne. Conducerile statelor occidentale sunt mai atente la relaţiile dintre Uniunea Sovietică şi ceilalţi membri ai Pactului de la Varşovia, la atitudinea sovieticilor faţă de anumite crize. Analiştii occidentali consideră că marile probleme ale societăţii contemporane din Apus fuseseră rezolvate: în condiţiile unei remarcabile dezvoltări economice presiunea socială internă fusese detonată; disponibilităţile financiare uriaşe permiteau angajarea unui program militar fără precedent; blocul acţiona unitar, dar nu pe bază de constrângere, ci din convingere (în condiţiile noilor strategii globale elaborate de americani, poziţia Franţei nu mai reprezenta o fisură). Cu toate acestea, SUA şi aliaţii săi nu îşi propun încă ruperea echilibrului de forţe al lumii bipolare. NATO preferă un inamic cunoscut decât o serie de probleme, pentru care nu avea deocamdată rezolvare, desprinse din dispariţia adversarului. 

Dar nu numai Occidentul este cel care monitorizează situaţia din statele blocului sovietic unde diferite crize stăteau gata să explodeze. “Din punct de vedere geopolitic importanţa ţărilor socialiste europene pentru Uniunea Sovietică a fost determinată de faptul că de la început ele au jucat rolul unei centuri de securitate, care a creat o acoperire strategică centrului socialismului. Astăzi, cu toate schimbările produse în situaţia internaţională, acest rol al Europei de Est, şi în special al RDG, Poloniei şi Cehoslovaciei, a rămas într-o măsură nemodificat”, era punctul de vedere care domina, în 1989, chiar şi conducerea reformatoare a URSS.

Astfel, în octombrie 1988, după mai multe întrevederi pe care Mihail Gorbaciov le-a avut cu lideri comunişti şi urmând evoluţiilor din Polonia şi Ungaria unde societatea civilă înregistra succese (au loc primele întâlniri între reprezentanţii puterii şi cei ai opoziţiei), G.H. Şahnazarov pune la dispoziţia preşedintelui sovietic o “Notă pregătitoare” în vederea şedinţei Biroului Politic. “Noi, scria colaboratorul secretarului general al PCUS, am descoperit slăbiciunile modelului socialist şi am început să le schimbăm sistematic. De fapt acesta este scopul final al “perestroika” - să confere socialismului o nouă calitate. Un număr de ţări ne urmează şi au început, chiar înaintea noastră, procesul unor adânci reforme. Altele, RDG, România, Coreea de Nord nu admit această necesitate, mai ales din motive politice, pentru că preşedinţii lor nu doresc să schimbe nimic. În realitate, toţi au nevoie de schimbări, dar noi nu putem să le-o spunem în mod public pentru a nu fi criticaţi că încercăm să impunem prietenilor noştri perestroika”. Criza evidentă pe care o traversează socialismul poate fi depăşită, în concepţia lui G.H. Şahnazarov, numai prin “reforme radicale”. “Iar cei care se încăpăţânează să nu răspundă chemării timpului fac ca răul să se adâncească şi să-şi agraveze manifestările în viitor. Salvarea socialismului nu se mai poate face ca în 1956 sau 1968”, consideră G.H. Şahnazarov. “Noi trebuie să înţelegem clar că în viitor posibilitatea rezolvării situaţiilor de criză prin mijloace militare trebuie exclusă cu desăvârşire” (frază rostită după 10 ani de război în Afganistan). 

Dar cele mai mari probleme care îngrijorau cercul reformatorilor din Uniunea Sovietică erau de natură economică, în primul rând ale tuturor ţărilor socialiste, dar şi cele proprii. În jurul lui Mihail Gorbaciov se înţelegea importanţa modernizării factorului economic pentru salvarea socialismului. De aceea, eforturile trebuiau îndreptate în acest domeniu. Lucrurile se puteau agrava însă în condiţiile în care “una sau mai multe ţări socialiste vor fi în acelaşi timp falimentare. Aceasta este o viziune reală” - scria G.H. Şahnazarov -, câteva dintre ele sunt pe marginea insolvabilităţii financiare (Polonia, Ungaria, Bulgaria, Vietnam, Cuba, RDG). Chiar şi Cehoslovacia, care nu se confruntă cu asemenea probleme, vede crescând cu rapiditate datoria externă”.

Pentru menţinerea sistemului şi hegemonia URSS, în cadrul acestui sistem se întocmeau o mulţime de planuri. Reformatorii din jurul lui M. Gorbaciov erau “bombardaţi” cu memorandumuri provenite de la diverse structuri ce aveau competenţe în domeniu. Departamentul Internaţional din cadrul CC al PCUS şi Comisia Bogomolov au înaintat, în februarie 1989, lui Alexandr Iakovlev, prim-sfătuitor al lui M. Gorbaciov, două asemenea documente, menţionate mai sus, care aveau o structură comună: starea existentă în ţările socialiste şi estimările asupra direcţiei în care se vor îndrepta acestea. Ca trăsătură generală se poate menţiona declinul dramatic al poziţiilor partidelor comuniste, care, în unele cazuri, este atât de pronunţat încât se poate vorbi de “o criză de încredere în ele însele”. Analiştii de la Moscova apreciau că în Polonia şi Ungaria evenimentele evoluau deschis spre o societate pluralistă. Dar cele două partide comuniste erau atât de slabe încât ar fi putut să-şi conserve poziţiile numai în cadrul unor alianţe politice, împărţind puterea şi acceptând legalizarea forţelor opoziţiei. Mai era vizibil şi faptul că în cadrul PMUP şi al PMSU nu domnea o unitate de vederi, existând grupări pentru care folosirea forţei în cazul deteriorării rapide a situaţiei şi pierderii locului pe scena politică era normală.

În Cehoslovacia, unde sindromul 1968 “era încă prezent” domina o tendinţă de a începe schimbări în domeniul economic şi de a amâna pentru o altă etapă democratizarea. În Bulgaria, ambiţiile personale ale lui Todor Jivkov conduc la o simulare a perestroika, iar felul în care liderul de partid dirijează acţiunea umbreşte realizarea acestui proces.

RDG şi România sunt apreciate de aceiaşi analişti ca fiind cazuri speciale. Date fiind bazele pe care s-a creat statul est-german (nu naţionale, ci ideologice şi de clasă), democratizarea poate să creeze probleme. În România dăinuie un regim opresiv, iar şeful regimului, care caută să îndepărteze influenţa sovietică, se “îmbracă în hainele luptătorului pentru puritatea socialismului”. 

În aceeaşi apreciere, Iugoslavia se afla în situaţia cea mai dificilă întrucât traversa probleme economice foarte grave; ele pot avea drept consecinţe slăbirea poziţiilor UCI şi chiar “spargerea” federaţiei.

Datele aflate la îndemâna diferiţilor factori de decizie sovietici le permiteau acestora să imagineze posibilele scenarii ale evoluţiilor politico-sociale în cele şase state. Primul grup era cel al ţărilor mai avansate pe drumul modernizării. În Polonia erau posibile dezvoltări ce puteau fi înscrise în patru scenarii, de la unul complet nefavorabil la unul foarte favorabil. 

Ungaria putea evolua, la rândul său, între o formulă avantajoasă şi una complet defavorabilă.

Din al doilea grup de state, privirea cea mai atentă era acordată României care îngrijora cel mai mult conducerea sovietică. Scenariul favorabil prevedea realizarea unor schimbări în conducerea politică a ţării, rezultatul fiind că Nicolae Ceauşescu este înlocuit cu politicieni rezonabili, capabili să îndeplinească reformele radicale şi ideile reînnoirii socialismului, iar scenariul pesimist prevedea un “status quo” al conducerii ţării şi o continuare a politicii de până atunci. 

3. încheiere

 

Se poate spune că au existat pe parcursul secolului al XX-lea trei războaie mondiale - pentru că şi “războiul rece” trebuie înclus în această categorie - sau, mai degrabă, trei episoade ale aceluiaşi război, întrerupt de un lung armistiţiu (1919-1939) şi de o scurtă pauză (1945-1947). Războiul secolului al XX-lea izbucneşte la 28 iulie 1914 şi se sfârşeşte lent şi progresiv, între căderea Zidului Berlinului, în noiembrie 1989, şi dezmembrarea Uniunii Sovietice, în decembrie 1991.

“Sfârşitul războiului rece şi prăbuşirea sistemului sovietic au avut cele mai traumatizante şi mai durabile efecte în Europa comunistă. Dezintegrarea URSS-ului şi dispariţia comunismului au distrus cetăţenia ideologică comună care protejase statele multinaţionale din Europa Centrală şi de Est împotriva demonilor intoleranţei rasiale şi ai fragmentării etnice sau naţional-religioase. Unele state vechi şi-au regăsit independenţa, altele s-au dizolvat în mod paşnic, altele s-au precipitat în haosul războiului civil. Din această deflagraţie, nu mai puţin gravă decât aceea care a urmat războaielor mondiale, au apărut noi subiecte politice, dotate cu o suveranitate fictivă, incapabile să acţioneze pentru propria lor dezvoltare şi securitate. Egocentric, Occidentul a privit emoţionat la televizor războaiele ce aveau loc la uşa casei sale şi care aruncau valuri de refugiaţi pe plajele lui, dar nu a acordat foarte multă atenţie la ceea ce s-a întâmplat în aceşti ani la graniţa dintre Moldova şi Ucraina, în Georgia, în Nagorno-Karabah sau în Cecenia”.

De la mijlocul anilor '80, reconstrucţia europeană a primit un nou impuls: proiectul “Eureka” (1985), programul “Erasmus” (1987), propunerea Comisiei Europene (1985) privind realizarea între “Cei 12” a “marii pieţe interne” pentru anul 1993, semnarea Actului Unic European şi adoptarea lui de Consiliul European de la Luxemburg (1986), semnarea Tratatului de la Maastricht (1992) şi consolidarea instituţiilor Uniunii Europene. 

De partea cealaltă a baricadei, perestroika “a adus” factorul său de progres (în perioada 1989-1991): unificarea celor două Germanii, căderea regimurilor comuniste din toate statele Europei; declararea independenţei de către Lituania, Estonia, Georgia, Armenia; proclamarea suveranităţii de către alte republici: Federaţia Rusă, Azerbaidjan, Uzbekistan, Turkmenistan, Tadjikistan, Moldova, Bielorusia, Ucraina. 

Certitudinile ameninţării fizice şi ale propagandei ideologice caracteristice “Războiului rece” nu mai există. Noua ordine mondială care s-a născut, relaţiile dintre speranţă şi viitor sunt în esenţă conjuncturale. Fie că este vorba de lideri politici sau de analişti politici, părerile acestora coincid: împlinirea idealurilor trebuie căutate cu răbdare în succesele parţiale. Relaţiile europene au reprezentat, în acest context, o treaptă a evoluţiei de la coordonatele unipolare ale sistemului ideologic la dinamica şi mobilitatea multipolară a progresului care se întrevede în mileniul III. 

